Hoolimata sellest, et kalender on  meile juba loetud päevade pärast pakkumas taas ebaõnnekombinatsiooni 13.reede näol, on Lehmakommionusid tabanud selle päeva loogikale vastupidiselt tohutu vedamine. Nimelt oleme saanud eksklusiivse kutse Kehrasse, Anija Valla Kultuurikeskusesse, et seal kõigi huviliste rõõmuks üles astuda. Rõõm on otse loomulikult ka meiepoolne, kuna selles majas ja sellel laval esinemine tekitab alati Lehmakommionudes nostalgiavärinaid ja äratab uinunud mälestusi. Vanade aegade auks on meie selle õhtu kavagi pandud kokku  peaasjalikult vanemast repertuaarist, - ettekandele tulevad näiteks "Võõra linnu suled"( liikumisega versioon), "Põgenevad unenäod" (pöidlavihistamise- ja Anne Veski liigutustega versioon) ja teised kunagised menukid, mida me pole aastaid esitanud. Kuivõrd aga iga esinemine on meie endigi jaoks suur üllatus, siis võib juhtuda, et paar uuemat asja satub ka sekka.